text: РЕГЛАМЕНТ ЗА ИЗПЪЛНЕНИЕ (ЕС) № 629/2014 НА КОМИСИЯТА
  от 12 юни 2014 година
  за изменение на Регламент за изпълнение (ЕС) № 540/2011 по отношение на условията за одобрение на активното вещество метил-нонил-кетон
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, втората хипотеза и член 78, параграф 2 от него,
  като има предвид, че:
  (1)
  С Регламент за изпълнение (ЕС) № 608/2012 на Комисията (2) бе изменен Регламент за изпълнение (ЕС) № 540/2011 (3) по отношение на условията за одобрение на активното вещество метил-нонил-кетон, като бе въведено условието нотификаторът да представи допълнителна потвърждаваща информация под формата на изследвания на спецификацията, придружена от данни за партидата и валидираните методи на анализ.
  (2)
  Нотификаторът представи на държавата членка докладчик - Белгия - допълнителната информация под формата на изследвания на спецификацията, придружена от данни за партидата и валидираните методи на анализ в предвидения за тази цел срок.
  (3)
  Белгия направи оценка на допълнителната информация, представена от нотификатора. На 25 ноември 2013 г. тя предаде своята оценка под формата на редактиран проект на доклад за оценка на останалите държави членки, Комисията и Европейския орган за безопасност на храните (Органа).
  (4)
  Редактираният проект на доклада за оценка беше разгледан от държавите членки и Комисията в рамките на Постоянния комитет по хранителната верига и здравето на животните и беше финализиран на 16 май 2014 г. под формата на доклад на Комисията за преразглеждане на метил-нонил-кетон.
  (5)
  Комисията прикани нотификатора да представи своите коментари по доклада за преразглеждане по отношение на метил-нонил-кетон.
  (6)
  Комисията стигна до заключението, че от допълнителната потвърждаваща информация става ясно, че минималната чистота на активното вещество следва да бъде определена на 985 g/kg.
  (7)
  Поради това Регламент за изпълнение (ЕС) № 540/2011 следва да бъде съответно изменен. На държавите членки следва да се предостави време за изменение или отнемане на разрешенията за продуктите за растителна защита, съдържащи метил-нонил-кетон, ако това е необходимо.
  (8)
  По отношение на продуктите за растителна защита, съдържащи метил-нонил-кетон, за които държавите членки предоставят гратисен период в съответствие с член 46 от Регламент (ЕО) № 1107/2009, този период следва да изтече най-късно осемнадесет месеца след влизането в сила на настоящия регламент.
  (9)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Изменение на Регламент за изпълнение (ЕС) № 540/2011
  В част А от приложението към Регламент за изпълнение (ЕС) № 540/2011 на ред 238 относно метил-нонил-кетон стойността в колоната „Чистота“ се заменя с „≥ 985 g/kg“.
  Член 2
  Преходни мерки
  В съответствие с Регламент (ЕО) № 1107/2009 при необходимост държавите членки изменят или отнемат съществуващите разрешения за продукти за растителна защита, съдържащи активното вещество метил-нонил-кетон, до 3 януари 2015 г.
  Член 3
  Гратисен период
  Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича не по-късно от 3 януари 2016 г.
  Член 4
  Влизане в сила
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 12 юни 2014 година.